
НА РЕПУБЛИКА БЪЛГАРИЯ


ДОКЛАД
от Найден Тодоров – министър на културата

OTHOCHO: проект на Постановление на Министерския съвет за изменение и допълнение на Наредбата за обхвата, структурата, съдържанието и методологията за изработване на плановете за опазване и управление на единичните или груповите недвижими културни ценности (Обн. ДВ, бр. 19 от 2011 г., изм. и доп., бр. 87 от 2012 г.)

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМА ГОСПОЖО ЗАМЕСТНИК МИНИСТЪР-ПРЕДСЕДАТЕЛ,
УВАЖАЕМИ ГОСПОДИН ЗАМЕСТНИК МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и неговата администрация предлагам на Вашето внимание проект на Постановление на Министерския съвет за изменение и допълнение на Наредбата за обхвата, структурата, съдържанието и методологията за изработване на плановете за опазване и управление на единичните или груповите недвижими културни ценности (Обн. ДВ, бр. 19 от 2011 г., изм. и доп., бр. 87 от 2012 г.).
 Причини, които налагат разработването на проекта на нормативен акт
       Съгласно данните от съхранявания в Националния институт за недвижимо културно наследство (НИНКН) Национален публичен регистър на недвижимите културни ценности, съдържащ всички актове до влизане в сила на Закона за културното наследство (ЗКН) (Обн. ДВ, бр. 19 от 2009 г.) на територията на страната са регистрирани около 40 000 бр. недвижими културни ценности. Активността на собственици, концесионери и ползватели за разработването на планове за опазване и управление е изключително ниска, дори може да се каже, че липсва такава. Посоченият проблем обхваща и случаите на разработване на планове за опазване и управление за недвижими културни ценности с категория „световно значение“. 
Планове за опазване и управление се изготвят задължително за: обекти с категория „световно наследство“ (7бр.), обекти, включени в Индикативната листа на Република България (16бр), археологически резервати (33 бр.), групови недвижими културни ценности с категория „национално значение“ (120 бр.) и за единични недвижими културни ценности с национално значение, в случаите, когато се възлагат на концесия (0 бр.). 
[bookmark: _GoBack]   До момента няма приети и влезли в сила Планове за опазване и управление за посочените категории.
В периода 2022 -2026 г. се разработва  План за опазване и управление на „Старинен град Несебър“, който към момента все още не е приет. 
Всеки обект или всяка територия, за която следва да се изготви План за опазване и управление има свои специфични, ценностни характеристики и териториален обхват, които са определящи за обема на плана и за видовете дейности, свързани с изработване, възлагане, съгласуване и одобрение. В зависимост от категорията и класификацията на недвижимата културна ценност, прогнозните срокове за изработването на план за опазване и управление могат да бъдат до 1 година или до 3 години, с изключение на големи обекти, за които  е необходимо да се направи индивидуална преценка.  
Настоящата нормативна уредба не предоставя необходимата гъвкавост по отношение на структурата на плановете за опазване и управление, тъй като  задължителната структура и съдържание на плановете за опазване и управление, въведена с действащата Наредба за обхвата, структурата, съдържанието и методологията за изработване на плановете за опазване и управление на единичните или груповите недвижими културни ценности (наредба), която е приложима за всички видове недвижими културни ценности не е несъобразена с различните категории и класификации недвижимите културни ценности съгласно чл. 45-50 от ЗКН, определени с оглед различните исторически периоди, пространствена структура, многообразието на техните характеристики и териториален обхват и т.н. 
В ЗКН и в действащата наредба е регламентирана възможност за по-широк териториален обхват (чл. 81, ал. 1 ЗКН, чл. 5, ал. 2 от наредбата), който да бъде посочен в плана за опазване и управление. Но действащата наредба не определя достатъчно ясно възможностите и условията на прилагането на такъв обхват. Необходим е специфичен подход при определянето на териториалния обхват на планове за опазване и управление за отделните видове недвижими културни ценности, който следа да се конкретизира със заданието за изработване на план за опазване и управление. В тази връзка и с цел облекчаване на процедурата по разработване на планове за опазване и управление и за преодоляване на противоречията при определяне на териториалния обхват на плана за опазване и управление, е необходимо да се определи съдържанието на заданието за план за опазване и управление на недвижима културна ценност. 
С оглед на посоченото с настоящия проект на постановление се създава нов Раздел I „Задание за изготвяне на планове за опазване и управление на недвижими културни ценности“, в Глава трета „Възлагане и изготвяне на плановете за опазване и управление на недвижими културни ценности“, чрез който се въвежда задължително съдържание на задание за план за опазване и управление на недвижима културна ценност.
Предлага се плановете за опазване и управление за отделни категории недвижими културни ценности да бъдат разработвани от Националния институт за недвижимо културно наследство. 
Предлага се също плановете за опазване и управление за недвижими културни ценности с категория „световно значение“ да се разработват приоритетно. Във връзка с посоченото в текста на проекта на постановление е предвидено по мотивирано предложение на директора на НИНКН, министърът на културата да одобрява 5-годишна програма за планове за опазване и управление на недвижими културни ценности, които в този период да се разработват от НИНКН. 
За изработването на план за опазване и управление на недвижима културна ценност с категория „световно значение“ следва да бъдат прилагани изискванията на Ръководните насоки за прилагането на Конвенцията за опазване на световното културно и природно наследство, както и други съпътстващи ръководства на Организацията на обединените нации за образование, наука и култура (ЮНЕСКО) (чл. 6, ал. 2 от проекта на постановление). Конкретните изисквания в тази връзка се съдържат в Ръководните насоки за прилагането на Конвенцията за опазване на световното културно и природно наследство и са свързани с това съответната държава - страна по конвенцията да уведомява Центъра за световно наследство на ЮНЕСКО за изработените проекти на плановете за опазване и управление за обектите с категория „световно значение“, с оглед произнасяне от консултативните органи (параграфи 171 и 172 от Ръководните насоки за прилагане на Конвенцията за световното културно и природно наследство).
Предложени са промени, свързани с процедурата на обществено обсъждане на изготвени планове за опазване и управление, с които се цели да бъдат отстранени съществуващи противоречия при прилагането на наредбата.
Преходните разпоредби на проекта на постановление предвиждат, че задания за планове за опазване и управление, които са разработени и съгласувани по реда на чл. 84, ал. 1 и 2 от ЗКН следва да се актуализират в съответствие с разпоредбите на настоящата наредба и да подлежат на повторно съгласуване по реда, предвиден в ЗКН и наредбата. Аналогична разпоредба е предвидена и по отношение на планове за опазване и управление, които към настоящия момент са в процес на разработване.
Целите, които се поставят с проекта на нормативен акт
С изменение и допълнение на Наредбата за обхвата, структурата, съдържанието и методологията за изработване на плановете за опазване и управление на единичните или груповите недвижими културни ценности се цели да бъдат създадени условия, които да предпоставят повишаване на броя на разработените планове за опазване и управление.
Финансови и други средства, необходими за прилагането на проекта на нормативен акт
Предложеният проект на акт не поражда необходимост от допълнителни разходи, трансфери и/или други плащания, които да бъдат одобрени, тъй като изпълнението му ще се реализира в рамките на утвърдения бюджет на Министерството на културата за съответната година. Във връзка с посоченото е изготвена финансова обосновка съгласно образеца по приложение № 2.2 към чл. 35, ал. 1, т. 4, буква „б“ от УПМСНА.
Очакваните резултати от прилагането на проекта на нормативен акт
Постигането на целите, предлагани с разработените промени ще доведе до повишаване на активността на собствениците и ползвателите на недвижими културни ценности, което от своя страна ще доведе до предприемане на необходимите мерки, предвидени в законодателството за тяхното опазване. Очаква се да бъдат разработени задания за планове за опазване и управление от НИНКН, съответно да се стартира изработването и на планове за опазване и управление.

Анализ за съответствие с правото на Европейския съюз
Във връзка с чл. 28, ал. 2, т. 5 от Закона за нормативните актове не се налага изготвянето на справка за съответствие с европейското право, тъй като представеният проект на акт не въвежда норми от правото на Европейския съюз.
Информация за проведените обществени консултации
В изпълнение на чл. 26, ал. 3 от Закона за нормативните актове и чл. 85 от Устройствения правилник на Министерския съвет и на неговата администрация, проектът на Постановление е публикуван на интернет страницата на Министерството на културата и на Портала за обществени консултации на Министерския съвет. 
В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на Постановлението, която е съгласувана по реда на чл. 30б и 30г от Устройствения правилник на Министерския съвет и неговата администрация с дирекция „Координация и модернизация на администрацията“.
Материалите са съгласувани по реда на чл. 32 от Устройствения правилник на Министерския съвет и неговата администрация.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМА ГОСПОЖО ЗАМЕСТНИК МИНИСТЪР-ПРЕДСЕДАТЕЛ,
УВАЖАЕМИ ГОСПОДИН ЗАМЕСТНИК МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

С оглед изложеното, на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да разгледа и приеме предложения проект на постановление. 

